Maktabgacha ta’lim tashkilotlari uchun o‘quv-metodik va didaktik adabiyotlar tayyorlash, tanlash va ekspertizadan o‘tkazish, ularni nashr qilish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Maktabgacha ta’lim tizimini boshqarishni takomillashtirish chora-tadbirlari to‘g‘risida” 2018-yil 30-sentabrdagi PQ-3955-son qarori ijrosini ta’minlash hamda maktabgacha ta’lim tashkilotlariga sifat, samaradorlik, tezkorlik va oshkoralik prinsiplari asosida o‘quv-metodik va didaktik adabiyotlar tayyorlash uchun mualliflar hamda nashriyotlarni tanlash tartibini belgilash maqsadida Vazirlar Mahkamasi qaror qiladi:
 1. Maktabgacha ta’lim tashkilotlari uchun o‘quv-metodik va didaktik adabiyotlar tayyorlash, tanlash va ekspertizadan o‘tkazish, ularni nashr qilish tartibi to‘g‘risida nizom ilovaga muvofiq tasdiqlansin.
 2. O‘zbekiston Respublikasi Maktabgacha ta’lim vazirligi:
 maktabgacha ta’lim tashkilotlarida o‘quv-metodik va didaktik adabiyotlarga bo‘lgan ehtiyojning tizimli monitoringini olib borish; 
 aniqlangan ehtiyoj asosida maktabgacha ta’lim tashkilotlari uchun zarur bo‘lgan o‘quv-metodik va didaktik adabiyotlarni yaratish;
 yaratilgan o‘quv-metodik va didaktik adabiyotlarni ilk va maktabgacha yoshdagi bolalarning rivojlanishiga qo‘yiladigan davlat talablari asosida tayyorlanganligini ekspertizadan o‘tkazish va nashrga tayyorlash choralarini ko‘rsin. 
 3. O‘zbekiston Respublikasi Maktabgacha ta’lim vazirligi manfaatdor vazirliklar va idoralar bilan birgalikda bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov va O‘zbekiston Respublikasi maktabgacha ta’lim vaziri A.V. Shin zimmasiga yuklansin.
 1. Ushbu Nizom maktabgacha ta’lim tashkilotlari uchun oshkoralik, sifat, samaradorlik va tezkorlik prinsiplari asosida o‘quv-metodik va didaktik adabiyotlar tayyorlash, tanlash, ekspertizadan o‘tkazish va ularni nashr qilish tartibini belgilaydi.
 Maktabgacha ta’lim tashkilotlari uchun o‘quv-metodik va didaktik adabiyotlar tayyorlash, tanlash, ekspertizadan o‘tkazish va ularni nashr qilish tartibi ilovaga muvofiq sxema bo‘yicha amalga oshiriladi.
 2. Ushbu Nizomda quyidagi asosiy tushunchalar qo‘llaniladi: 
 ijodiy jamoalar — O‘zbekiston Respublikasi Maktabgacha ta’lim vazirligi tomonidan o‘quv-metodik va didaktik adabiyotlarni belgilangan talablar asosida chop etish uchun tayyor mahsulot (original maket) ko‘rinishida taqdim etuvchilar, maktabgacha ta’lim tizimida faoliyat yuritib kelayotgan tajribali mutaxassislar, tuzuvchilar, davlat va nodavlat hamda xorijiy tashkilotlar, nashriyot va matbaa tashkilotlari; 
 ishchi organ — O‘zbekiston Respublikasi Maktabgacha ta’lim vazirligi muassisligidagi “Axborot va pedagogika texnologiyalari innovatsion markazi” mas’uliyati cheklangan jamiyati; 
 original maket — chop etish uchun bosmaxonaga topshirishga to‘liq tayyor bo‘lgan, barcha matn va grafik axborotlar chop etishgacha bo‘lgan tayyorgarlikdan o‘tkazilib, tashqi ko‘rinishi va tuzilishi jihatidan yakuniy bosqichga yetkazilgan mahsulotning (nashrning) chop etilgan yoki elektron ko‘rinishdagi asl nusxasi;
 o‘quv-metodik va didaktik adabiyotlar — muayyan yo‘nalishning mavzulari tizimli, chuqur va to‘liq yoritilgan, tegishli yo‘nalish mazmunini belgilangan hajmda mukammal o‘zlashtirishga qaratilgan, mazmunan va shaklan ta’lim turlariga moslashtirilgan, tinglovchi, talaba, pedagog va tarbiyalanuvchilarga taalluqli bilim, ko‘nikma va malakalar shakllanishiga, ijodiy qobiliyatlar rivojlanishiga xizmat qiladigan metodik qo‘llanmalar;
 o‘quv-metodik qo‘llanma (bosma va elektron) — o‘quv-metodik majmuani qisman to‘ldiruvchi, muayyan yo‘nalish dasturi bo‘yicha tuzilgan va mavzularni zaruriy hajmda tizimli yoritib beradigan, yo‘nalish asoslarining mukammal o‘zlashtirilishini ta’minlovchi, mazmunan va shaklan ta’lim turlariga moslashtirilgan, nazariy yoki amaliy mashg‘ulotlarga mo‘ljallangan, tinglovchi, pedagog va tarbiyalanuvchilarga taalluqli bilim, ko‘nikma va malakalar shakllanishiga xizmat qiladigan metodik qo‘llanmalar;
 ekspertlar guruhi — O‘zbekiston Respublikasi Maktabgacha ta’lim vazirligi muassisligidagi “Axborot va pedagogika texnologiyalari innovatsion markazi” mas’uliyati cheklangan jamiyatidagi turli yo‘nalishlari bo‘yicha tashkil etiladigan original maketlarni baholovchi mutaxassislardan iborat guruh.
 3. O‘quv-metodik va didaktik adabiyotlarni tayyorlashga qo‘yiladigan talablar O‘zbekiston Respublikasi Maktabgacha ta’lim vazirligi (keyingi o‘rinlarda vazirlik deb ataladi) tomonidan ishlab chiqiladi. 
 4. Vazirlik har yili fevral oyida keyingi o‘quv yillarida maktabgacha ta’lim tashkilotlaridagi ta’lim-tarbiya jarayonini tashkil etish uchun pedagoglarga va tarbiyalanuvchilarga foydalanish uchun tavsiya etiladigan o‘quv-metodik va didaktik adabiyotlar hamda o‘quv-metodik qo‘llanmalarning (bosma va elektron) ro‘yxatini shakllantiradi. 
 5. Vazirlik shakllantirilgan ro‘yxat asosida o‘quv-metodik va didaktik adabiyotlar hamda o‘quv-metodik qo‘llanmalarni (bosma va elektron) yaratish bo‘yicha ommaviy axborot vositalari va vazirlikning Internet jahon axborot tarmog‘idagi rasmiy veb-saytida e’lon qiladi. 
 E’londa tayyor original maketlarga qo‘yiladigan talablar, ularni topshirish muddatlari ko‘rsatiladi.
 6. E’londa ko‘rsatilgan talablar va muddatlarda o‘quv-metodik va didaktik adabiyotlar hamda o‘quv-metodik qo‘llanmalarning (bosma va elektron) original maketlarini yaratish bo‘yicha ijodiy jamoalar ishtirok etish taklifini vazirlikka rasmiy xat bilan taqdim etadi va belgilangan muddatlarda original maketlarini tayyorlaydi. 
 Ijodiy jamoalar ishlash davomida, lekin 4 oydan oshmagan muddatga vazirlik tomonidan asosiy ish haqining 0,25% miqdorida qo‘shimcha moddiy rag‘batlantiriladi. 
 Mualliflik huquqini olish bo‘yicha vazirlik va o‘quv-metodik, didaktik adabiyotlar hamda o‘quv-metodik qo‘llanmalar yaratuvchilari o‘rtasida nashrga ajratilgan mablag‘larga nisbatan 1 % miqdorida mualliflik huquqi asosida shartnoma imzolanadi, o‘quv-metodik va didaktik adabiyotlarning original maketlarini yaratish bo‘yicha tuzilgan ijodiy jamoalar bundan mustasno.
 7. Ijodiy guruh tayyorlangan o‘quv-metodik va didaktik adabiyotlar hamda o‘quv-metodik qo‘llanmalarni (bosma va elektron) original maket holatida ishchi organga ko‘rib chiqish uchun e’londa ko‘rsatilgan muddatlarda rasman taqdim etadi. 
 8. Ishchi organ taqdim etilgan original maketlarni qabul qiladi va o‘rnatilgan tartibda rasmiylashtiradi. 
 9. Ishchi organ qabul qilib olingan original maketlarni qabul qilingan kundan boshlab 3 kun davomida ekspertlar guruhiga taqdim etadi. 
 10. Ekspertlar guruhi taqdim etilgan original maketlarning chop etilgan varianti hamda elektron nusxalarini qabul qilingan kundan boshlab 2 oy muddatda ekspertizadan o‘tkazadi hamda tegishli xulosalarini Ishchi organga taqdim etadi.
 11. O‘quv-metodik va didaktik adabiyotlar hamda o‘quv-metodik qo‘llanmalarni (bosma va elektron) yaratishda maktabgacha ta’lim tizimidagi pedagoglar, ota-onalar hamda keng jamoatchilikning fikr-mulohazalarini inobatga olish, amaldagi o‘quv-metodik majmualarni mazmunan takomillashtirish maqsadida vazirlikning Internet jahon axborot tarmog‘idagi rasmiy veb-saytida 2 hafta davomida muhokamalar tashkil qilinadi. 
 12. Ishchi organ 10 kun davomida taqdim etilgan original maketlarni o‘rganib chiqib, muhokama qiladi va tanlab olingan o‘quv-metodik va didaktik adabiyotlar hamda o‘quv-metodik qo‘llanmalarning (bosma va elektron) ro‘yxatini tasdiqlaydi. 
 13. Ishchi organ ro‘yxat tasdiqlangandan so‘ng uch kun muddat ichida nashrga tavsiya etilayotgan o‘quv-metodik va didaktik adabiyotlar hamda o‘quv-metodik qo‘llanmalarga (bosma va elektron) O‘zbekiston Respublikasi maktabgacha ta’lim vazirligining grifini berish bo‘yicha qaror qabul qiladi. 
 14. Nashrga tavsiya etilgan o‘quv-metodik va didaktik adabiyotlar hamda o‘quv-metodik qo‘llanmalarni (bosma va elektron) nashr etish uchun Ishchi organ tomonidan 2 hafta davomida texnik topshiriqlar ishlab chiqiladi va ommaviy axborot vositalari hamda vazirlikning Internet jahon axborot tarmog‘idagi rasmiy veb-saytida eng maqbul narxlar taklif etadigan nashriyotlarni tanlab olish uchun e’lon beriladi. 
 15. Eng maqbul narxlar taklif etgan nashriyotlarni tanlab olish uchun bir oy muddatda, Ishchi organ tomonidan tanlov o‘tkaziladi. 
 16. Vazirlik tomonidan tanlov natijasiga ko‘ra g‘olib bo‘lgan nashriyotlar bilan 10 kun davomida shartnomalar imzolanadi. 
 17. Ushbu Nizom yuzasidan kelib chiqadigan nizoli masalalar qonunchilik hujjatlarida belgilangan tartibda hal etiladi.